Weer op soek na sportsterre wat orals uitblink | Netwerk24
Weer op soek na sportsterre wat orals uitblink
As jy 'n talentvolle jong sportster is, kan die jaar 2020 vir jou 'n baie opwindende jaar word.
Suid-Afrika se voorste sportuitsaaier, SuperSport, het sopas weer bekend gemaak dat hy saam met die Hermanus Times op soek is na plaaslike jong sportsterre om te vereer. Dit is weer tyd vir die gewilde Let's Play Sportster van die Jaar-kompetisie om ook in ons distrik af te skop.
Die kompetisie word al 'n paar jaar met groot sukses in samewerking met verskeie Bolandse koerante aangebied. Hoe werk dit?
Elke skool in die distrik – laer én hoër skole – kry die geleentheid om tot November elke maand 'n sportster vir die kompetisie te benoem. Die Hermanus Times en SuperSport se beoordelaars kies dan elke maand 'n wenner uit dié wat benoem is. Goeie prestasies, maar ook veelsydigheid, sal natuurlik in jou guns tel. Swem, karate, tennis, netbal, atletiek . . . alles maak saak.
Elke maand se wenner ontvang 'n ordentlike Let's Play-geskenkpak (met kom­plimente van SuperSport) en 'n artikel en foto, net oor jou, in die Hermanus Times.
Aan die einde van die jaar word 'n algehele wenner, of Sportster van die Jaar, uit die maand­wenners gekies en by 'n heerlike gesel­ligheid aangekondig. Dié geselligheid word vir SuperSport opgeneem, so werk solank aan daardie glimlag.
Dis maklik om in te skryf. Vra jou skool of afrigter om jou te benoem met 'n kort opsom­ming van jou onlangse prestasies, asook jou kontakbeson­derhede en dié van 'n onderwyser of afrigter.Stuur inskrywings na Noluvu.Ludidi@hermanustimes.co.za